DA Den Europæiske Unions Tidende CE 84/184

(2004/C 84 E/0224)

SKRIFTLIG FORESPØRGSEL P-0256/04

af María Valenciano Martínez-Orozco (PSE) til Kommissionen

(29. januar 2004)

Om: Indkaldelse af forslag VP/2002/6 i forbindelse med Fællesskabets handlingsprogram for en strategi for ligestilling mellem mænd og kvinder (2001-2005)

I afsnit 4 med overskriften »Hvem kan søge?« i teksten til indkaldelse af forslag i forbindelse med fællesskabsstrategien for ligestilling mellem mænd og kvinder (2001-2005) fastsættes det dels, hvilke organer der kan indgive forslag, dels hvilke organisationer der kan indgå som partnere i et forslag.

Fortolkningen af teksten i afsnit 4 vedrørende ngo'ers deltagelse fører til den konklusion, at ngo'erne skal opfylde et af følgende to krav:

— ifølge punkt 1 skal en ngo »være organiseret på europæisk plan«. Eftersom der ikke findes specifikke fællesskabsbestemmelser om sammenslutninger, er den eneste mulighed, en ngo har for at påvise, at den er organiseret »på europæisk plan«, at den har afdelinger i mindst tre medlemsstater

— det fastslås i punkt 4, at netværkssamarbejdet kan være et tværnationalt netværk af organisationer, som skal være etableret i henhold til lovgivningen eller tilsvarende. Med dette krav opstår der en juridisk uklarhed, idet begrebet »tværnationalt netværk« ikke optræder i lovgivningen i nogen medlemsstat eller i EF-retten, og der kan derfor ikke være tale om etablering i henhold til lovgivningen eller tilsvarende.

Finder Kommissionen ikke, at denne begrænsning på grundlag af omfang og denne uklarhed kan indebære en reel hindring for deltagelse eller ligefrem bevirke, at nogle kvindeorganisationer ikke vil kunne stille forslag?

Svar afgivet på Kommissionens vegne af Margot Wallström

(1. marts 2004)

Som led i Fællesskabets handlingsprogram for en strategi for ligestilling mellem mænd og kvinder (2001-2005) (1) iværksættes der fællesskabsforanstaltninger for inden for tværnationale rammer at nå frem til de i programmet fastlagte mål. De typer af foranstaltninger, der vil blive gennemført som led i programmet, er opdelt i tre kategorier, hvoraf den tredje »Forberedelse af aktører«, omfatter tværnationale udvekslingsforanstaltninger, der involverer forskellige aktører fra mindst tre medlemsstater. Disse foranstaltninger »kan iværksættes af ngo'er eller arbejdsmarkedets parter på EU-plan og af tværnationale netværk bestående af regionale eller lokale myndigheder og af organisationer, der har til formål at fremme ligestilling«.

Det er ud fra denne holdning, at forslagsindkaldelsen (VP/2002/6), som den af det ærede parlamentsmedlem stillede forespørgsel drejer sig om, er blevet iværksat. Kommissionen har besluttet at understrege det tværnationale aspekt af de foranstaltninger, den medfinansierer ved at fastsætte kvalifikations-, udvælgelses- og tildelingskriterier, der sigter mod at opfordre ngo'er, offentlige administrationer og selv mindre kvindeorganisationer til at søge sammenslutningsformer, der vil tilføre en ekstra effekt via fællesskabsindsatsen.

(1) Rådets beslutning 2001/51/EF af 20. december 2000 om et EF-handlingsprogram vedrørende fællesskabsstrategien for ligestilling mellem mænd og kvinder (2001-2005), EFT L 17 af 19.1.2001.